b"\n_START_ARTICLE_\nPanografija\n_START_PARAGRAPH_\nPanograf\xc3\xadja je tehnika fotografiranja z uporabo ra\xc4\x8dunalnika, ki uporablja programska orodja z matemati\xc4\x8dnimi algoritmi, ki vsebujejo razli\xc4\x8dne vrste kartografskih projekcij. Fotografija je pri tej tehniki vzorec prostora, zato lahko govorimo o foto-vzor\xc4\x8denju.\n_START_SECTION_\nZgodovina\n_START_PARAGRAPH_\nOdkar se je \xc4\x8dlovek zavedel svojega okolja, si je izbiral razgledne to\xc4\x8dke, od koder se mu je odpiral pogled na bli\xc5\xbenjo in daljno okolico. Z razvojem risarskih tehnik so se pojavile risbe - kroki, ki so prenesle podobo kraja na papir. Pojavile so se risane panorame (Pogled z Golovca (Ljubljana) 1855 - avtor: Friedrich Simony).\n_START_SECTION_\nCiklorama\n_START_PARAGRAPH_\nS pojavom fotografije se je takoj uveljavila tudi tehnika 360\xc2\xb0 panoram - cikloram. Zanimivost cikloram je, da so za prikaz gradili velike kro\xc5\xbene dvorane, kjer so si lahko obiskovalci ogledali velikansko 360\xc2\xb0 panoramo (cikloramo).\n_START_SECTION_\nPanoramske fotografije\n_START_PARAGRAPH_\nPreprostej\xc5\xa1a tehnika, ki je bila uveljavljena do leta 1995 (1996) so bile panoramske fotografije izezane iz fotografij dobljenih s \xc5\xa1irokokotnimi objektivi ali pa slikane s specialnimi fotoaparati kot so Noblex ali Horizon, itd. Princip: fotoaparat stoji na stojalu in po spro\xc5\xbeenju se objektiv obrne za dolo\xc4\x8den kot (120\xc2\xb0, 180\xc2\xb0...), isto\xc4\x8dasno drsi tudi film v ohi\xc5\xa1ju in nanj prehaja svetlobna informacija.\n_START_SECTION_\nUvedba ra\xc4\x8dunalnikov\n_START_PARAGRAPH_\nRazvoj zmogljivosti ra\xc4\x8dunalnikov in cenovna dostopnost tudi za \xc5\xa1iroko uporabo, je pripomogla tudi k pojavu naslednje generacije panoram - VRP (Virtual Reality Panoramas, Panorame navidezene resni\xc4\x8dnosti)- konkretno QTVR (Quick Time Virtual Reality Panoramas), ki temeljijo na poznavanju jezika VRML (Virtual Reality Model Language, programski jezik za modeliranje v navidezni resni\xc4\x8dnosti).\n_START_SECTION_\nProstorska slika\n_START_PARAGRAPH_\nDobljeni rezultat ni bil ve\xc4\x8d samo panorama v osnovnem pomenu (valjni pogled) ampak tudi upodobitev prostora v vseh smereh - zato se je v slovensko terminologijo predlagal izraz prostorska slika, ki nadome\xc5\xa1\xc4\x8da angle\xc5\xa1ki izraz Virtual Reality Panorama.\n_START_SECTION_\nValjna prostorska slika\n_START_PARAGRAPH_\n360\xc2\xb0 stopinjska slika, ki se pridobi pri foto-vzor\xc4\x8denju iz 12 do 48 fotografij, ter obdelana s pomo\xc4\x8djo VRML (programskega jezika za prostorsko modeliranje) tehnike. Rezultat je valjni vpogled v prostor, ter tako dobljen pribli\xc5\xbeek navidezne resni\xc4\x8dnosti. Valjni pogled zavzema vertikalno do 90\xc2\xb0-ski pogled, kjer se uporabijo visokokvalitetni \xc5\xa1irokokotni objektivni od 14 mm - 50 mm ali ve\xc4\x8d. Foto-vzorci so pridobljeni iz opti\xc4\x8dnega prebranja dia-filmov (starej\xc5\xa1a tehnika) ali iz digitalnih po zaslonki koreliranih fotografij (vsaka fotografija v nizu vzor\xc4\x8denja ima enako globino, \xc4\x8das osvetlitve in odprto zaslonko).\n_START_SECTION_\nKrogelna ali sferi\xc4\x8dna prostorska slika\n_START_PARAGRAPH_\nSferi\xc4\x8den pogled zavzema vertikalno poln 360x180\xc2\xb0-ski pogled (vrtenje v krogli v vse smeri), ki se pridobi pri foto-vzor\xc4\x8denju in je ra\xc4\x8dunalni\xc5\xa1ko obdelan s pomo\xc4\x8djo VRML. Uporabi se visokokvalitetni objektiv 'fisheye' z gori\xc5\xa1nico 15 mm ali 8 mm ali foto-vzor\xc4\x8denje v ve\xc4\x8d vrstah. Rezultat je krogelni vpogled v prostor ter tako dobljen pribli\xc5\xbeek navidezne resni\xc4\x8dnosti. Foto-vzorci so pridobljeni iz opti\xc4\x8dnega prebranja dia-filmov (starej\xc5\xa1a tehnika) ali iz digitalnih po zaslonki koreliranih fotografij.\n_START_SECTION_\nPreprosto izdelovanje panoram\n_START_PARAGRAPH_\nPreprosto izdelovanje panoram je danes mo\xc5\xbeno tudi \xc5\xbee z vgrajeno funkcijo v marsikaterem fotoaparatu, vendar gre le za prekrivanje fotografij. Tak rezultat je uporaben le za klasi\xc4\x8dni fotografski prikaz in ne za prostorske prikaze v obliki prostorskih slik."